#### 29.ЧАС

ТРАЖЕЊЕ ИНФОРМАЦИЈА ЗНАЧАЈНИХ ЗА ПРОФЕСИОНАЛНО ОБРАЗОВАЊЕ И ТРАЖЕЊЕ ПОСЛА (2)

**Циљ:** Стицање вештине тражења информација значајних за професионално образовање, усавршавање и тражење посла, као и јачање позитивних ставова и самопоуздања потребног за налажење слободних радних места преко модела социјалне мреже.

#### Задаци:

* 1. Информисање о слободним радним местима уз помоћ социјалне мреже;
	2. Учење вештине долажења до информација преко социјалне мреже.

#### Материјал: табла, креда Опис активности

**Први корак:** Наставник даје инструкцију: "У следећој вежби ћемо видети како мрежа веза и познанстава може послужити за добијање информација о слободним радним местима. Обавићемо телефонски разговор. Ја ћу играти улогу тражиоца посла, а ученик- добровољац ће играти улогу мог првог контакта. Остали ученици ће давати своје сугестије како да водимо разговор". Наставник и ученик-добровољац стоје тако да их сви у групи добро виде.

Кандидат: "Здраво, Петре. Овде Зоран. Како си?" Контакт: "Добро. Шта има код тебе?"

Кандидат: "Ја тражим посао. Ти знаш све о мени, па сам мислио да те питам

да ли знаш за неки посао".

**Други корак:** Наставник пита ученике: "Шта мислите да је било добро, а шта треба поправити у овом кратком разговору?" Након што ученици кажу своје сугестије, наставник и ученик-добровољац поново разговарају према добијеним сугестијама.

Пример могућег унапређења разговора:

Кандидат: "Здраво, Петре. Овде Зоран. Како си?" Контакт: "Добро. Шта има код тебе?"

Кандидат: "Ја тражим неки столарски посао. Нисам никада раније радио као столар, али мислим да бих могао пробати јер сам пуно тога направио себи и пријатељима. Знаш ли можда за неку столарску радњу која тражи радника?"

**Трећи корак**: Наставник тражи од ученика да процене да ли је унапређени разговор имао позитивне исходе и које конкретно.

**Четврти корак :** Наставник даје следећу инструкцију: "Поделите се у групе од три члана. Један ученик ће играти улогу онога ко тражи посао, други ће играти улогу везе, а трећи ће бележити све што је било ефективно у телефонском разговору. Затим ћете променити улоге».

**Пети корак:** Наставник резимира активности са часа и поставља ученицима следећа питања: "Како сте се осећали када сте били у улози контакт особе? Ако би вас добар пријатељ питао за везу за посао, да ли бисте желели да му помогнете и зашто? Из којих разлога људи могу бити обрадовани када их питате за везу за посао?»